Адэжь щIыналъэм и зэфIэкIыр Сочэ щагъэлъэгъуэнущ
КъБР-м щэнхабзэмкIэ и министр Фырэ Руслан ди корреспондентым къыжриIащ езыр зи унафэщI ведомствэм Сочэ къалэм щекIуэкIыну XXII Олимп зэхьэзэхуэхэм зыхуэгъэхьэзырыным теухуауэ зэфIигъэкIхэр.
Мейкъуапэ ирахри Краснодар крайм и гъунапкъэм нэс Олимп мафIэр адыгэ шууей 12-м яхьащ.
— Сочэ щекIуэкIыну Олимпиадэм папщIэ ягъэхьэзыр щэнхабзэ программэм Къэбэрдей-Балъкъэрым сыт хуэдэ увыпIэ щиубыдыну?
— Олимпиадэм хиубыдэ ухуэныгъэхэм зыубгъуауэ елэжьу щыщIадза махуэм щегъэжьауэ къэралым и щIыналъэ псори хыхьащ а спорт зэхьэзэхуэшхуэм зи зэфIэкIыр щызыгъэлъэгъуэнухэм я зэпеуэм. Нобэ сэ сригушхуэу жызоIэ апхуэдэ зэхьэзэхуэ гуащIэм щытекIуахэм «Кабардинка» къэрал академическэ къэфакIуэ ансамблыр зэрахэтыр. Нобэ Дунейпсо олимп Комитетым иригъэкIуэкI сессием хэтхэм я пащхьэ Урысей Ипщэм къыбгъэдэкIыу концерт щызытынур ди ансамбль цIэрыIуэмрэ Кубань и къэзакъ хорымрэщ.
Апхуэдэу мазаем и 8 — 9-хэм Олимпиадэм и гъэлъэгъуапIэ павильоным къыщызэрагъэпэщынущ Къэбэрдей-Балъкъэрым и махуэхэр. Абы утыку къыщрахьэнущ цIыхубэ IэщIагъэхэмкIэ зи цIэр жыжьэ щызыгъэIуахэу ПIаз Александр, Тубей Валерий, Мокаев Владимир, нэгъуэщIхэми я IэдакъэщIэкIхэр. Гъэлъэгъуэныгъэм хиубыдэу я зэфIэкIыр Олимпиадэм хэтхэмрэ хьэщIэхэмрэ ирагъэлъагъунущ щэкIхэр, арджэнхэр зэIущэным, упщIэм къыхэщIыкIа хьэпшып зэмылIэужьыгъуэхэр гъэпцIэным хуэIэкIуэлъакIуэ цIыхубзхэм.
Гъэлъэгъуэныгъэр щекIуэкIыну пэшыр гъэщIэрэщIэным теухуа зэпеуэм хэтахэм ягъэхьэзыращ ди щIыуэпсым и хъугъуэфIыгъуэу щыт Iуащхьэмахуэ, Шэджэм псыкъелъэхэм, Джэдмышх и псыкъелъэхэм, Гуэл щхъуантIэм, ХьэтIохъущокъуэм и жыг хадэм, Шэдхъурей гуэлым, Чегет бгым я макетхэр. А макетхэр псори унэм и лъэгум итынущ икIи 3D форматым тету ягъэлъэгъуэнущи, къекIуалIэхэр нэгъуджэ хэхахэмкIэ еплъыну аращ.
— Олимпиадэм зыкъыщигъэлъэгъуэн папщIэ сабий мин хэту къызэрагъэпэща хорым Къэбэрдей-Балъкъэрым щыщ цIыкIухэр хагъэхьа?
— А хорым хэтынухэр къыщыхахым ди деж щыIащ Урысейпсо хоровой зэгухьэныгъэм и президиумым хэт, Урысей къэрал гуманитар университетым и Академическэ хор иным и художественнэ унафэщI икIи дирижёр нэхъыщхьэ Тараканов Борис. Ар зи пашэ жюрир ГъуазджэхэмкIэ Кавказ Ищхъэрэ къэрал институтым Щэнхабзэмрэ гъуазджэмкIэ и колледжым и концерт гъэлъэгъуапIэм щедэIуащ Темыркъан Юрий и цIэр зезыхьэ сабий музыкэ еджапIэ №1-м и хорымрэ гъуазджэмкIэ сабий еджапIэ №1-м и хорымрэ хэтхэм. Къэбэрдей-Балъкъэр Республикэм къыбгъэдэкIыу жюрим хэтащ ГъуазджэхэмкIэ Кавказ Ищхъэрэ къэрал институтым и доцент, КъШР-м гъуазджэмкIэ щIыхь зиIэ и лэжьакIуэ, республикэм и хоровой зэгухьэныгъэм и унафэщI Мыд Мадинэ, сабийхэм художественнэ щIэныгъэ егъэгъуэтынымкIэ республикэ методикэ центрым и унафэщI Бэрбэч Беслъэн, ГъуазджэхэмкIэ Кавказ Ищхъэрэ къэрал институтым и доцент Гридасов Геннадий. Апхуэдэ жюрим къыхихри, Урысейм и сабий хор иным ягъэкIуащ сопрано макъ зиIэхэу Алий Аринэ, Мусукаевэ Джамилэ, Сокъур Элинэ, Бэрбэч Амырхъан, Паскарь Миланэ, альт нэхъыфIхэу Гъуэгунокъуэ Миланэ, Къер Даринэ, Гординкэ Кристинэ, Тохъу Альберт, Щауэжь Эвелинэ сымэ.
ЩIышылэм Къэбэрдей-Балъкъэрым щыщ уэрэджыIакIуэ ныбжьыщIэхэр Санкт-Петербург кIуэри хэтащ УФ-м и Президент Путин Владимир кърихьэлIэу Гергиев Валерий Мариинскэ театрым и унэщIэм щригъэкIуэкIа генеральнэ репетицэм. А махуэм хорым игъэIуа макъамэхэр апхуэдизу хьэлэмэтщи, а гупыр Урысейм и щэнхабзэ хъугъуэфIыгъуэхэм ящыщ зыуэ яхъумэну икIи зрагъэужьыну я мурадщ.
— Къэбэрдей-Балъкъэр Республикэм и лIыкIуэхэр Сочэ щекIуэкIыну XI Паралимп щIымахуэ зэхьэзэхуэхэм хэтыну?
— Сочэ щызэхыхьэну Олимп зэхьэзэхуэр къызэIуахыным и пэ къихуэу Мэлбахъуэ Тимборэ и цIэр зезыхьэ Лъэпкъ библиотекэм къыщызэхуэсахэр яIущIащ Къэбэрдей-Балъкъэрым щыщ спортсмен ныкъуэдыкъуэу XI Паралимп зэхьэзэхуэхэм хэтынухэм.
Герасимовэ Риммэ.
